דן (קיבוץ)

דָּן הוא קיבוץ מזרם הקיבוץ הארצי, השייך למועצה אזורית הגליל העליון וממוקם בצפון אצבע הגליל. שם הקיבוץ בתחילה נקרא הקיבוץ "אוסישקין ב'", כשמו של הוגה מבצע "מצודות אוסישקין", שבמסגרתו עלה היישוב על הקרקע. אולם חברי הקיבוץ ביקשו להיקרא בשמה של העיר המקראית החשובה דן, הנזכרת בספר בראשית ובספר שופטים, שלמרגלות שרידיה בתל דן יושב הקיבוץ. במקרא מסופר ששם העיר היה תחילה לַיִשׁ (או לֶשֶׁם), ובני שבט דן שישבו בה שינו את שמה לדן: "וַיִּקְרְאוּ שֵׁם הָעִיר דָּן בְּשֵׁם דָּן אֲבִיהֶם אֲשֶׁר יוּלַּד לְיִשְׂרָאֵל וְאוּלָם לַיִשׁ שֵׁם הָעִיר לָרִאשֹׁנָה" (ספר שופטים, פרק י"ח, פסוק כ"ט). העיר דן נחשבה לקצה גבולה הצפוני של ארץ ישראל, ועל כן היא מונצחת בצירוף "מִדָּן וְעַד בְּאֵר שֶׁבַע" – ביטוי שמשמעותו כל הארץ כולה. כך למשל בימי שלמה: "וַיֵּשֶׁב יְהוּדָה וְיִשְׂרָאֵל לָבֶטַח אִישׁ תַּחַת גַּפְנוֹ וְתַחַת תְּאֵנָתוֹ מִדָּן וְעַד בְּאֵר שָׁבַע כֹּל יְמֵי שְׁלֹמֹה" (ספר מלכים א', פרק ה', פסוק ה'). השם דן שרד בביטוי גם בצורתו המעודכנת: "מדן ועד אילת". היסטוריה הקיבוץ נוסד כאחד מיישובי חומה ומגדל ומצודות אוסישקין ב-4 במאי 1939. המקימים היו קבוצת עולים מטרנסילבניה, רומניה וחברי תנועת השומר הצעיר, שהגיעו לכפר סבא בשנים 1931–1932, והקימו קיבוץ ארעי ב-1933 בגבעת השומר, ליד כפר סבא. ב-1939 נתנו מוסדות היישוב את אישורם לעלייה לקרקע, והקיבוץ נוסד באורח של קבע בקרבת צומת הגבולות ישראל–סוריה–לבנון. הקיבוץ השתייך לתנועה המיישבת "הקיבוץ הארצי". מיקומו באזור הגבול גרם להיותו מקום קליטה ראשוני לעולים שהגיעו בדרך בלתי חוקית מסוריה ולבנון לפני הקמת מדינת ישראל, ולסיבה שבעטיה ספג הקיבוץ הפגזות והתנכלויות לאורך השנים שלאחר הקמת המדינה. במלחמת העצמאות כשלו הסורים בניסיונם לכבוש את קיבוץ דן שלוש פעמים (בינואר, מאי ויוני 1948). בשנות החמישים והשישים הותקף הקיבוץ בצליפות ובהפגזות. מלחמת ששת הימים ערך מורחב – קרב קיבוץ דן ב-6 ביוני 1967, היום השני למלחמת ששת הימים, תקף טור שריון סורי בן שלושה טנקים מלווה ביחידות חיל רגלים את דן. על הקיבוץ הגנו חבריו, אשר הצליחו להדוף את המתקפה הסורית, זאת בעקבות טעות של המודיעין הצה"לי, שבשלו מוקמו יחידות צה"ל במקום הלא נכון. לאחר 1967 לאחר המלחמה היו אירועים של ירי קטיושות על הקיבוץ, עד מבצע שלום הגליל, אך המצב הביטחוני השתפר משמעותית, יחסית לתקופה שלפני מלחמת ששת הימים, ואפשר תנופת פיתוח כלכלי ואנושי. משנות השישים ועד סוף שנות השמונים גידל הקיבוץ שדות כותנה, אשר זו הייתה הגידול העיקרי בגידולי שדה שלו, וגם הרווחי ביותר. גידול הכותנה פסק משלוש סיבות: מחסור במים ושנות בצורת, עלייה במחירי המים וירידת מחירי הכותנה בעולם עקב גידול נרחב של כותנה בסין. על כן, כבר לא היה כלכלי לגדל כותנה. במקום זאת, הקיבוץ עבר לגידולים אחרים וחדשים באזור, אשר נעשו רווחיים יותר וצרכו פחות מים. הקיבוץ שותף במיזם נעל"ה (נוער עולה לפני ההורים), וקולט קבוצות של חיילים בודדים מרחבי העולם במסגרת גרעין צבר. באוקטובר 2023, בתחילת מלחמת חרבות ברזל, פונה הקיבוץ. כעבור כשנה, ב-2024, החלו חבריו לחזור אליו. באוגוסט 2025 דווח כי יותר מ-90% מחברי הקיבוץ חזרו. כלכלה כלכלת קיבוץ דן נשענת על מספר מפעלים חקלאיים, טכנולוגיים ותיירותיים: בקיבוץ דן מגודלים דגי פורל בחוות "פורל הדן", אחת החוות המתקדמות בעולם בתחומה, דגי חידקן לייצור קוויאר (תחת המותג "קרט קוויאר"), ודגים אחרים בבריכות דגים. כמו כן, הקיבוץ מחזיק גם מכוורת להאבקה ולייצור דבש, מטעי אבוקדו והדרים, וגידולי שדה: חיטה, שיבולת-שועל, תירס, עגבנייה, אבטיח, גזר, בצל, בוטנים, וחמניות. בקיבוץ מספר מפעלים טכנולוגיים: מפעל נען-דן ג'יין, לייצור ופיתוח מוצרי השקיה (בעבר "דן ממטירים", כיום בבעלות של התאגיד ההודי "ג'יין"), ומפעל דן-פל, המתמחה באדריכלות אור – ייצור לוחות מעבירי אור לענף הבנייה ומערכות מבוקרות באמצעות מחשב לצורך בקרת כמות אור השמש. בבעלותו של הקיבוץ גם מפעל דנ-טק, המייצר תעלות וצנרת פלסטיק להעברת חוטי חשמל (המפעל עבר לאזור התעשייה הצפוני של קריית שמונה). בקיבוץ פועל מוזיאון בית אוסישקין, מוזיאון לחי, צומח, היסטוריה וגאולוגיה של אזור הגליל העליון, הגולן והחרמון. בין בוגרי הקיבוץ נמנים בין היתר תת-אלוף בדימוס ובעל עיטור המופת רפי נוי, העיתונאית ואשת התקשורת יעל דן, חברת הכנסת לשעבר ענבר בזק והבדרן ארז שלם. קישורים חיצוניים אתר האינטרנט הרשמי של דן סיפורו של קיבוץ דן באתר מיזם הנגב המערבי והגליל דן במרכז המידע להתיישבות בגליל קיבוץ דן באתר ההתיישבות בגליל אתר הבית של חוות "דגי הדן" אתר הבית של "קרט קוויאר" אתר הבית של "נען-דן ג'יין" אתר הבית של דן-פל (עברית, בינלאומי). מיכאל יעקובסון, סיבוב בשלושה חדרי אוכל בגבול הצפון: מנרה, הגושרים ודן, בבלוג "חלון אחורי", 26 במאי 2015 "ההר שהיה למפלצת", יעל דן על גבורתו של קיבוץ דן במלחמת ששת הימים. גלי צה"ל, מאי 2017 דן, במרכז המידע לנגב ולגליל של תנועת אור מסלול שביל ישראל אשר מתחיל מבית אוסישקין בקיבוץ. מיכאל יעקובסון, השביל הזה מתחיל כאן, ביצירה האדריכלית בית אוסישקין בקיבוץ דן, באתר Xnet‏, 21 בספטמבר 2020 דן (ישראל), דף שער בספרייה הלאומית ארכיון קיבוץ דן אתר פיקיוויקי, פרויקט שימור לדורות לוי אשכול מבקר בחזית הצפון בתום מלחמת ששת הימים, באתר ארכיון הסרטים הישראלי בסינמטק ירושלים, 1967 שער לגן עדן, באתר ארכיון הסרטים הישראלי בסינמטק ירושלים, 1984 הערות שוליים